## Rješenje Hrvatske agencije za poštu i elektroničke komunikacije klasa: UP/I-344-01/09-01/2823, urbroj: 376--04-09-01 od 28. listopada 2009.

### NN 144/2009 (2.12.2009.), Rješenje Hrvatske agencije za poštu i elektroničke komunikacije klasa: UP/I-344-01/09-01/2823, urbroj: 376--04-09-01 od 28. listopada 2009.

144 02.12.2009 Rješenje Hrvatske agencije za poštu i elektroničke komunikacije klasa: UP/I-344-01/09-01/2823, urbroj: 376--04-09-01 od 28. listopada 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3538

Hrvatska agencija za poštu i elektroničke komunikacije na temelju članka 12. stavka 1. t. 8. i članka 92. Zakona o elektroničkim komunikacijama (»Narodne novine« 73/08), te članka 8. Pravilnika o uvjetima dodjele i uporabe radiofrekvencijskog spektra (»Narodne novine« br. 136/08), a povodom zajedničkog pisanog zahtjeva trgovačkog društva OT-Optima telekom d.d., Zagreb, Bani 75, Buzin, i trgovačkog društva Odašiljači i veze d.o.o., Zagreb, Ulica grada Vukovara 269d, za izdavanje suglasnosti za prijenos dozvola za uporabu radiofrekvencijskog spektra za područje Primorsko-goranske županije, na temelju odluke Vijeća Hrvatske agencije za poštu i elektroničke komunikacije sa sjednice održane 28. listopada 2009. godine, donosi

RJEŠENJE

1. Trgovačkom društvu OT-Optima telekom d.d., Zagreb, Bani 75, Buzin, izdaje se suglasnost za prijenos dozvole za uporabu radiofrekvencijskog spektra br. RF-00054/2009 za područje Primorsko-goranske županije na trgovačko društvo Odašiljači i veze d.o.o., Zagreb, Ulica grada Vukovara 269d.

2. Na trgovačko društvo Odašiljači i veze d.o.o. u cijelosti se prenose prava i obveze koje proizlaze iz dozvole iz točke 1. ovog rješenja, uključujući uvjete dodjele i uporabe određene tom dozvolom.

3. Trgovačkom društvu Odašiljači i veze d.o.o., Zagreb, Ulica grada Vukovara 269d, izdaje se suglasnost za prijenos dozvole za uporabu radiofrekvencijskog spektra br. RF-00051/2009 za područje Primorsko-goranske županije na trgovačko društvo OT-Optima telekom d.d., Zagreb, Bani 75, Buzin.

4. Na trgovačko društvo OT-Optima telekom d.d. u cijelosti se prenose prava i obveze koje proizlaze iz dozvole iz točke 3. ovog rješenja, uključujući uvjete dodjele i uporabe određene tom dozvolom.

5. Trgovačkom društvu OT-Optima telekom d.d. i Odašiljači i veze d.o.o. izdat će se nove dozvole za uporabu radiofrekvencijskog spektra za područje Primorsko-goranske županije, te danom izdavanja novih dozvola prestaju vrijediti dozvole br. RF-00054/2009 i br. RF-00051/2009.

6. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 25. veljače 2009. g. zaprimila dopis trgovačkog društva Odašiljači i veze d.o.o. (u daljnjem tekstu: OiV) sa zahtjevom za zamjenom dodijeljenih WiMAX frekvencijskih blokova i za područje Primorsko-goranske županije, u prilogu kojeg je dostavljena i suglasnost trgovačkog društva OT-Optima telekom d.d. (u daljnjem tekstu: OT) i OiV-a o zamjeni dodijeljenih frekvencijskih blokova za područje Primorsko-goranske županije.

HAKOM je podneskom od 14. svibnja 2009. g. upozorio stranke da za područje Primorsko-goranske županije nije moguća zamjena blokova frekvencija između OT-a i OiV-a, sukladno članku 72. Pravilnika o uvjetima dodjele i uporabe radiofrekvencijskog spektra (u daljnjem tekstu: pravilnik), s obzirom na to da je u navedenom području OiV-u dodijeljen blok frekvencija 2x14 MHz, a OT-u blok frekvencija 2x21 MHz. Naime, članak 72. Pravilnika govori o promjeni rasporeda dodijeljenih frekvencijskih pojasa, te je stoga u konkretnom slučaju moguć jedino prijenos dozvola, slijedom čega je HAKOM pozvao stranke da urede svoj zahtjev.

HAKOM je 7. rujna 2009. g. zaprimio zajednički pisani zahtjev OT-a i OiV-a za izdavanje suglasnosti za prijenos dozvola za uporabu radiofrekvencijskog spektra za područje Primorsko-goranske županije s OiV-a na OT i obratno.

OiV-u je za područje Primorsko-goranske županije izdana dozvola br. RF-00051/2009, koja vrijedi do 22. studenog 2010. g.

OT-u je za područje Primorsko-goranske županije izdana dozvola br. RF-00054/2009, koja vrijedi do 22. studenog 2010. g.

Člankom 92. ZEK-a, te podrobnije člankom 8. Pravilnika, propisani su način i uvjeti prijenosa dozvola za uporabu radiofrekvencijskog spektra na drugu osobu.

OiV i OT podnijeli su pisani zahtjev za izdavanje suglasnosti za prijenos dozvola za Primorsko-goransku županiju, čime je ispunjen zahtjev iz članka 8. st. 3. Pravilnika.

Nadalje, u podnesenom zahtjevu društva su naglasila da se radi o prijenosu bez naknade.

Sukladno članku 8. st. 4. Pravilnika HAKOM mora, prilikom odlučivanja o izdavanju suglasnosti na prijenos dozvole, utvrditi ispunjava li osoba na koju se prenosi dozvola uvjete dodjele i uporabe određene tom dozvolom, mjerila odabira prema kojima je izdana dozvola, te ostale uvjete pod kojima je izdana dozvola. HAKOM je prilikom odlučivanja o dodjeli koncesije za navedeno područje utvrdio da oba trgovačka društva ispunjavaju mjerila odabira i ostale uvjete za dodjelu koncesije, te im je dodijelio koncesiju za navedeno područje, koja je kasnije zamijenjena odgovarajućom dozvolom. Slijedom navedenog, Vijeće HAKOM-a utvrdilo je da je time ispunjen uvjet iz članka 8. st. 4. Pravilnika.

Iz dostavljene dokumentacije, te uvidom u poslovne knjige HAKOM-a, utvrđeno je da su OT i OiV podmirili sve dospjele obveze za predmetno područje (obveze za 1. – 4. godinu obavljanja usluga).

Slijedom svega navedenog odlučeno je OT-u izdati suglasnost za prijenos dozvole za uporabu radiofrekvencijskog spektra br. RF-00054/2009 za područje Primorsko-goranske županije na OiV, a OiV-u izdati suglasnost za prijenos dozvole za uporabu radiofrekvencijskog spektra br. RF-00051/2009 za područje Primorsko-goranske županije na OT, kako je navedeno u točkama 1. i 3. izreke.

Sukladno članku 92. st. 5. ZEK-a, te članku 8. st. 9. i 10. Pravilnika, Vijeće HAKOM-a odlučilo je kao u točkama 2., 4. i 5. izreke.

Na temelju članka 14. ZEK-a, Vijeće HAKOM-a odlučilo je kao u točki 3. izreke.

Slijedom svega navedenog, Vijeće HAKOM-a je, na temelju članka 12. stavka 1. t. 8., članka 14., članka 92. ZEK-a i članka 8. Pravilnika, odlučilo kao u izreci.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ovog rješenja.

Klasa: UP/I-344-01/09-01/2823

Urbroj: 376-04-09-01

Zagreb, 28. listopada 2009.

Predsjednik Vijeća
Miljenko Krvišek, dipl. ing. el., v. r.

Rješenje, NN 144/2009-3538